Ведаеце, перш за ўсё, самае галоўнае — атрымліваць асалоду ад працы, якой займаешся. Так яно і было напряцягу ўсяго гэтага яскравага і багатага на падзеі году. BelMetal спазнаў пашырэньне каманды, спаткаў новых сяброў і партнёраў, замацаваўся ў вышэйшых колах беларускай музычнай сцэны. Мы шмат працавалі для таго, каб данесьці да вас найцікавейшыя навіны, замацаваць у вашай памяці лепшыя моманты і падзеі, мы частавалі вас годнай музыкай і асьвятлялі дзейнасьць беларускіх гуртоў. Не забываліся і на канцэртную дзейнасьць: у траўні правялі опэн-эйр BelMetal: Burning Wheel з удзелам саміх Gods Tower. І тое толькі пачатак. Мы будем працягваць і прагрэсаваць. І хочам, каб вы ведалі. Мы зусім ня нейкія снабы з офісу. BelMetal — гэта каманда неабыякавых хлапцоў ды дзяўчын, якія, як усе, пасьпяваюць вучыцца ды працаваць, нехта жыве ў інтэрнаце, нехта — з бацькамі. І нас абядноўвае галоўнае — heavy metal і родная Беларусь. І ці ня ў тым шчасьце, каб плённа і самааддана рабіць карысную справу? Мы заўсёды адкрытыя да новых людзей і ідэй. І з гэтым ідзем у новы год на мажорнай ноце. Няхай жыве метал на Сінявокай. Няхай жыве BelMetal!